Der lyder nu nye toner fra regeringen, når det handler om økonomisk støtte til de unges tandlægebesøg.

Venstre afviste for halvandet år siden, at det er nødvendigt at gøre det billigere for unge at få tjekket tænderne.

Men sundhedsminister Ellen Trane Nørby (V) er åben for et system, der understøtter lavere priser for visse grupper - herunder de unge. Ifølge Danmarks Statistik går færre og færre 18-29-årige til tandlæge.

En mulighed er at kunne give introduktionstilbud, hvor unge får det lidt billigere i de første par år. Ellen Trane Nørby (V)

- Det er bekymrende, at så mange unge mennesker glemmer at passe på tænderne. Halvdelen af dem forlader børne- og ungetandplejen uden huller, og det sætter de over styr, hvis de ikke får en fast relation til tandlægen. Det er vi nødt til at få ændret, så vi ikke taber de unge.

- Vi har sat os for at sikre en bedre fastholdelse af de unge, så de kommer bedre ind i voksentandplejen og samtidig tage et opgør med noget af den sociale ulighed, vi desværre kan se. En mulighed er at kunne give introduktionstilbud, hvor unge får det lidt billigere i de første par år, siger Ellen Trane Nørby.

Så det er nu blevet Venstres politik, at det skal være billigere at gå til tandlægen?

- Vi synes, at når vi kigger på de unge eller socialt udsatte, hvor vi i forvejen har støtteordninger, som gør det billigere at gå til tandlæge, så er det vigtigt at få omlagt de ordninger, så de reelt også kommer til at fungere, siger sundhedsministeren.

Se tv om tandlæger Sundhedsmagasinet handler her om tandlæger, og hvad konsekvensen kan være, hvis man skipper de regelmæssige tandlæge-eftersyn. Se programmet lige her.

Flertal kræver ændringer

Hun afviser dog, at regeringen vil skyde nye penge ind i det danske tandlægesystem.

- Den tidligere regering skar ned på tandlægeområdet, og det er ikke noget, vi lægger op til at ændre på, så det handler om at få brugt pengene mere hensigtsmæssigt, siger Ellen Trane Nørby.

I Socialdemokratiet vil sundhedsordfører Flemming Møller Mortensen "i den ideelle verden" afskaffe al brugerbetaling på tandlægeområdet.

- Sådan har jeg det personligt. Det koster bare rigtig mange penge, og det kan jeg slet ikke stå og love, siger han.

Socialdemokratiet meldte for nyligt ud, at det vil sikre gratis tandpleje til udsatte borgere, men har ikke præcist defineret, hvem det indebærer.

Både SF, Dansk Folkeparti og Enhedslisten har tidligere foreslået, at det skal være billigere for de unge at gå til undesøgelser hos tandlægen.